En efterårskuling har sat kursen mod Danmark, og vi har udsigt til kraftige vindstød i store dele af landet i begyndelsen af næste uge. Det sker i forbindelse med, at et lavtryk natten til mandag passerer Danmark fra vest mod øst. Når lavtrykket er forbi, frisker vinden op til en hård vind til kuling fra vest og nordvest ved flere kyster, og langt inde over land kan vi få solide vindstød. Vindstødene kan nå stormstyrke langs den jyske vestkyst, sandsynligvis et sted mellem Hanstholm og Hvide Sande, mens man i store strøg hen over det danske landskab får vindstyrker på hård til stormende kuling i de kortvarige pust, man betegner som vindstød. Det bliver sandsynligvis mest blæsende ved den jyske vestkyst omkring middagstid, og siden trækker vinden hen over Danmark for at kulminere i Østersøen omkring Bornholm til aften. Vinden kommer sammen med solen I løbet af søndagen breder et større og mere intenst regnvejr sig ind over Danmark fra vest. Regnen falder i forbindelse med et lavtryk, som bevæger sig langs en linje fra Blåvandshuk til Bornholm. I selve regnvejret vil det ikke være synderligt blæsende, men når regnen hører op, og det klarer op fra nordvest med faldende temperaturer, frisker vinden op. Det er helt klassisk i sådanne vejrsituationer, at det blæser mest i det kolde og ret klare vejr på bagsiden af et større regnvejr. Endnu et blæsevejr lurer længere ude vestpå, så også onsdag i næste uge kan byde på kraftige vinde i den vestlige og sydlige del af landet.
Flere lavtryk tager en kurs lige hen over og ganske tæt på Danmark i næste uge.